PRILOGA

PROJEKTNI DOKUMENT

PRISPEVEK UNIJE K PROJEKTU SEESAC O DEJAVNOSTIH ZA NADZOR NAD OSEBNIM IN LAHKIM OROŽJEM (SALW) V OKVIRU IZVAJANJA ČASOVNEGA NAČRTA ZA TRAJNO REŠITEV PROBLEMA NEDOVOLJENEGA POSEDOVANJA IN NEUSTREZNE UPORABE SALW/STRELNEGA OROŽJA IN PRIPADAJOČEGA STRELIVA TER TRGOVINE Z NJIMI NA ZAHODNEM BALKANU TER RAZOROŽITEV IN NADZOR NAD OBOROŽITVIJO V JUGOVZHODNI IN VZHODNI EVROPI

1. Uvod in cilji

Cilj tega prispevka je še naprej podpirati prizadevanja za boj proti nedovoljenemu posedovanju in neustrezni uporabi SALW/strelnega orožja in pripadajočega streliva ter trgovini z njimi v jugovzhodni in vzhodni Evropi ter obravnavati nove in nastajajoče izzive. Kljub doseženemu napredku in v luči vojne v Ukrajini je jugovzhodna in vzhodna Evropa še vedno problematično območje in hkrati velik izziv z vidika strategije EU za boj proti nedovoljenemu kopičenju SALW in pripadajočega streliva ter trgovini z njimi (v nadaljnjem besedilu: strategija EU glede SALW). V zadnjih letih je bil sicer dosežen znaten napredek, vseeno pa je zaradi količine nakopičenega SALW in streliva, neustreznih pogojev skladiščenja, nedovoljenega posedovanja ter pomanjkljive usposobljenosti za oblikovanje in izvajanje politik ter nestabilnih političnih sistemov in spreminjajočega se varnostnega okolja učinkovitost prizadevanj za nadzor nad SALW še naprej omejena. Da bi zagotovili stalni napredek, ohranili že doseženo in utrli pot dolgoročno vzdržni rešitvi, ki vključuje popolno uskladitev z zakonodajnim in regulativnim okvirom Unije ter izpolnjevanje mednarodnih standardov, je nadaljnja pomoč pri spopadanju z nevarnostjo širjenja SALW ter nedovoljene trgovine z njim v jugovzhodni in vzhodni Evropi in iz nje bistveni del prizadevanj Unije za dosego ciljev strategije EU glede SALW.

Da bi rešili preostale izzive pri nadzoru nad SALW in okrepili zavezanost Zahodnega Balkana boju proti nedovoljeni trgovini s strelnim orožjem in neustrezni uporabi tega orožja, so po posvetovalnem postopku z ustreznimi institucijami in mednarodnimi organizacijami komisije za SALW za Zahodni Balkan 29. maja 2018 v Tirani sprejele časovni načrt za trajno rešitev problema nedovoljenega posedovanja in neustrezne uporabe SALW/strelnega orožja in pripadajočega streliva ter trgovine z njimi na Zahodnem Balkanu do leta 2024 (v nadaljnjem besedilu: časovni načrt). Potrjen je bil v okviru vrha o Zahodnem Balkanu 9. julija 2018 v Londonu. V skladu s časovnim načrtom naj bi Zahodni Balkan postal varnejša regija in vir varnosti z vzpostavljenimi vsestranskimi in trajnimi nadzornimi mehanizmi, popolnoma skladnimi s standardi Unije in drugimi mednarodnimi standardi, s katerimi bo mogoče ugotavljati, preprečevati, preganjati in nadzirati nedovoljeno posedovanje in neustrezno uporabo strelnega orožja, streliva in eksplozivov ter trgovino z njimi. Časovni načrt je bil pripravljen kot usmerjevalni dokument in kot takšen predvideva dogovorjene ravni uspešnosti; določa potrebno raven angažiranosti upravičencev na strateški, politični in operativni ravni, temelječo na političnih zavezah, ki so jih organi Zahodnega Balkana dali ZN, ter na zavezah in strateških dokumentih Unije glede nadzora nad orožjem.

Center jugovzhodne in vzhodne Evrope za nadzor nad osebnim in lahkim orožjem (SEESAC), ki je izvršna veja za regionalni izvedbeni načrt za boj proti širjenju SALW, je pripravo časovnega načrta podprl ter bo usklajeval in podpiral njegovo izvajanje. Ti ukrepi bodo zato okrepili pomoč pri nadzoru nad SALW, predvidenem v sklepih Sveta 2010/179/SZVP, 2013/730/SZVP, 2016/2356/SZVP in 2018/1788/SZVP, dopolnilno s sklepom (SZVP) 2019/2111. Poleg tega bodo dodatno pospešili postopke in ukrepe, potrebne za trajno vzpostavitev nadzora nad SALW na Zahodnem Balkanu.

S tem ukrepom se bosta podprla usklajevanje in spremljanje izvajanja časovnega načrta, okrepila se bo medregionalna izmenjava znanja, nadalje pa se bodo okrepile tudi zmogljivosti organov kazenskega pregona v jugovzhodni in vzhodni Evropi za zatiranje nedovoljene trgovine s strelnim orožjem in njegovega posedovanja. Skupni cilj projekta je tako prispevati k miru in varnosti v Evropi in svetu z zmanjševanjem ogroženosti zaradi kopičenja SALW in pripadajočega streliva ter nedovoljene trgovine z njimi v jugovzhodni in vzhodni Evropi in iz te regije. Projekt bo hkrati okrepil regionalno stabilnost z delom v okviru Sveta za regionalno sodelovanje in v partnerstvu z drugimi ustreznimi mednarodnimi partnerji in pobudami.

Projekt bo neposredno prispeval k izvajanju varnostne strategije EU, strategije EU glede SALW, akcijskega načrta EU glede trgovine s strelnim orožjem za obdobje 2020–2025, operativnih akcijskih načrtov platforme EMPACT za strelno orožje, Pogodbe o trgovini z orožjem, akcijskega programa ZN za preprečevanje vseh vidikov nedovoljenega trgovanja z osebnim in lahkim orožjem, boj proti njim in njihovo izkoreninjenje, mednarodnega instrumenta za sledenje, Protokola ZN o strelnem orožju in Resolucije Varnostnega sveta ZN 1325(2000) in bo zlasti pripomogel k okrepitvi regionalnega sodelovanja pri zmanjševanju ogroženosti zaradi širjenja SALW in pripadajočega streliva. Rezultati projekta bodo neposredno prispevali tudi k uresničevanju cilja trajnostnega razvoja št. 16 o miroljubnih in pravičnih družbah, konkretno ciljev 16.1 (znatno zmanjšanje vseh oblik nasilja in smrtnosti povsod) in 16.4 (znatno zmanjšanje pretoka nedovoljenega orožja). Ukrep bo del regionalnega programa za Evropo in Skupnost neodvisnih držav (2022–2025), ki se izvajav okviru Programa Združenih narodov za razvoj (UNDP).

2. Izbor izvajalske agencije in usklajevanje z drugimi zadevnimi pobudami za financiranje

SEESAC je skupna pobuda UNDP in Sveta za regionalno sodelovanje ter je kot tak kontaktna točka za dejavnosti, povezane s SALW, v jugovzhodni Evropi. SEESAC kot izvršna veja regionalnega izvedbenega načrta za boj proti širjenju SALW v jugovzhodni Evropi vse od leta 2002 sodeluje z nacionalnimi in mednarodnimi deležniki v jugovzhodni Evropi pri uveljavljanju celostnega pristopa k nadzoru nad SALW z izvajanjem širokega spektra dejavnosti, vključno s spodbujanjem strateškega in operativnega regionalnega sodelovanja, podporo razvoju politik in krepitvi zmogljivosti institucij, kampanjami za ozaveščanje in zbiranje SALW, upravljanjem zalog, zmanjšanjem presežka in izboljšanjem zmogljivosti za označevanje in sledenje, zmogljivosti za odkrivanje in preiskovanje ter izboljšanim nadzorom nad izvozom orožja. Na ta način je SEESAC pridobil edinstveno zmogljivost in izkušnje pri izvajanju večdeležniških regionalnih intervencij ob upoštevanju skupnega političnega in gospodarskega ozadja partnerjev v regiji, pri tem pa zagotovil nacionalno in regionalno odgovornost in možnost dolgoročnega izvajanja svojih ukrepov ter se uveljavil kot glavni regionalni organ na področju nadzora nad SALW.

SEESAC z vsemi zadevnimi akterji in organizacijami še naprej ohranja dvostranske in večstranske načine komuniciranja. V zvezi s tem še naprej deluje kot sekretariat Regionalne usmerjevalne skupine za SALW (1) ter v tesnem sodelovanju z EU, Nemčijo in Francijo usklajuje in spremlja izvajanje časovnega načrta za Zahodni Balkan. V zvezi s tem opravlja tudi naloge sekretariata večstranskega skrbniškega sklada v okviru časovnega načrta za nadzor nad SALW na Zahodnem Balkanu (Western Balkans SALW Control Roadmap Multi Partner Trust Fund).

SEESAC redno prispeva k delovanju ustreznih regionalnih forumov. SEESAC še naprej vzdržuje široko mrežo formalnih in neformalnih partnerstev z organizacijami in pobudami, kot so proces sodelovanja obrambnih ministrstev jugovzhodne Evrope (South East Europe Defence Ministerial process – SEDM), center za varnostno sodelovanje v okviru regionalnega centra za pomoč pri preverjanju in izvajanju nadzora nad orožjem (RACVIAC) ter OVSE in NATO. Redni usklajevalni sestanki ter izmenjava informacij in podatkov z drugimi agencijami Združenih narodov, kot sta UNODC in UNODA, potekajo, med drugim, v okviru usklajevalnih ukrepov ZN za osebno orožje (CASA). SEESAC sodeluje na usklajevalnih sestankih za SALW in protiminsko delovanje, ki so neformalen mehanizem za usklajevanje dejavnosti nadzora nad SALW med Natom, Unijo in Organizacijo za varnost in sodelovanje v Evropi (OVSE) in SEESAC.

SEESAC deluje kot regionalno vozlišče in kontaktna točka za širok spekter vprašanj, povezanih z reformo varnostnega sektorja, s posebnim poudarkom na nadzoru nad SALW in upravljanju zalog tega orožja. Vzdržuje tesne stike in zagotavlja podporo zadevnim institucijam Unije za bolj učinkovito ozaveščanje sogovornikov v jugovzhodni Evropi, predvsem GD HOME Komisije ter Europolu, pa tudi pobudam pod vodstvom Unije, kot sta EMPACT za strelno orožje in Evropska skupina strokovnjakov za strelno orožje (EFE).

Sedež SEESAC je v Beogradu, trenutno pa je dejaven v celotni jugovzhodni Evropi, tj. v Albaniji, Bosni in Hercegovini (BiH), na Kosovu, v Črni gori, Srbiji, Severni Makedoniji in Republiki Moldaviji, omejeno podporo pa nudi tudi Ukrajini. V preteklosti je deloval tudi v Bolgariji, na Hrvaškem in v Romuniji. Regionalna odgovornost se zagotavlja v okviru Sveta za regionalno sodelovanje ter Regionalne usmerjevalne skupine, kjer predstavniki vseh partnerjev jugovzhodne Evrope določajo strateško usmeritev, pobude in zahteve za dejavnosti SEESAC.

SEESAC je prvi uporabil pristop, temelječ na reševanju skupnih problemov v okviru regionalnih pobud, ki je v jugovzhodni Evropi prinesel presenetljive rezultate, ne le zahvaljujoč izmenjavi bistvenih informacij in širjenju zdrave regionalne tekmovalnosti, ki jo zbuja, temveč tudi zato, ker je s celostnimi načini izvajanja v pomoč pri doseganju doslednih in lahko merljivih rezultatov na nacionalni in regionalni ravni. Organizacija letnih srečanj Regionalne usmerjevalne skupine ter sodelovanje SEESAC v vseh zadevnih procesih in pobudah omogočata pravočasno in odprto izmenjavo informacij, dobro seznanjenost z razmerami in predvidljivost, ki so potrebni za zagotovitev izvajanja brez prekrivanja ter v skladu s trenutnimi potrebami vlad in regij ter razvojnimi trendi.

Vse dejavnosti SEESAC temeljijo na izraženih potrebah partnerjev in zbranih izhodiščnih podatkih, predpogoj za njegovo ukrepanje pa sta potrditev in politična podpora s strani nacionalnih deležnikov. Poleg tega so vsa prizadevanja usmerjena v podporo procesom pod vodstvom Unije ter doseganju standardov in meril Unije. Prejšnje projekte, ki jih je financirala Unija, je izvedel z zelo visoko stopnjo realizacije načrtovanih dejavnosti, pri tem pa dosegel trajne rezultate z razvojem in spodbujanjem odgovornosti partnerjev pri svojih projektih in dejavnostih ter hkrati spodbujal regionalno usklajevanje, izmenjavo izkušenj in najboljših praks ter regionalne raziskave. Zaradi svojega strokovnega znanja s področja SALW in poglobljenega poznavanja regionalnih zadev ter ustreznih deležnikov je najprimernejši partner za izvajanje tega konkretnega ukrepa.

Projekt dopolnjuje tudi obstoječa nacionalna in regionalna prizadevanja za čim večje sinergije. SEESAC bo deloval v kombinaciji z naslednjimi trenutnimi mednarodnimi podpornimi prizadevanji, ki se izvajajo v okviru ZN:

— V okviru UNDP je bil maja 2019 vzpostavljen regionalni projekt „Podpora izvajanju časovnega načrta za trajno rešitev problema nedovoljenega posedovanja in neustrezne uporabe osebnega in lahkega orožja (SALW) in pripadajočega streliva ter trgovine z njimi na Zahodnem Balkanu“, da bi podprli usklajen pristop k izvajanju časovnega načrta. Projekt financira nemško zvezno ministrstvo za zunanje zadeve z namenskim prispevkom 6,2 milijona USD (5,5 milijona EUR) za finančno okno UNDP „Upravljanje za vključujoče in miroljubne družbe“, in sicer za dejavnosti nadzora nad orožjem za obdobje 2019–2022. Projekt usklajuje regionalno vozlišče UNDP v Istanbulu prek UNDP SEESAC, izvaja pa se skupaj z uradi UNDP na Zahodnem Balkanu. Od osmih (8) podprojektov, ki jih je projektni odbor julija 2019 odobril za financiranje v okviru finančnih oken in ki jih izvajajo uradi UNDP v Albaniji, Bosni in Hercegovini, na Kosovu, v Črni gori, Severni Makedoniji in Srbiji, se je v letu 2022 nadaljevalo izvajanje štirih projektov, trenutno pa se v Albaniji ter Bosni in Hercegovini izvajata dva (2) aktivna podprojekta. — V Albaniji: V okviru regionalnega projekta UNDP v Albaniji izvaja podprojekt „Podpora albanskim organom kazenskega pregona za okrepitev zmogljivosti za upravljanje dokazov o kaznivih dejanjih in preiskovalnih zmogljivosti v zvezi s strelnim orožjem“ (Support Albania’s Law Enforcement Authorities to Strengthen Firearms Criminality Evidence Management and Investigation Capacities), ki je namenjen krepitvi zmogljivosti albanskega inštituta znanstvene policije (AISP) z izboljšanjem njegovega postopkovnega okvira, podpori albanskim enotam državne policije CSI s standardnimi in sodobnimi orodji za vsakodnevno delo ter izboljšanju tehnološke infrastrukture albanskega balističnega sektorja v okviru AISP. Dejavnosti vključujejo tudi vzpostavitev potrebnih podatkovnih zbirk za odvzem dokazov, odprtih spisov in sistemov za upravljanje inventarja. — V BiH: UNDP BiH izvaja podprojekt „Boj proti nedovoljeni trgovini z orožjem (Countering Illicit Arms Trafficking – CIAT)“, katerega splošni cilj je okrepiti zmogljivosti mejne policije ter policijskih uradov 14 entitet in kantonov po vsej Bosni in Hercegovini za boj proti nedovoljeni trgovini z orožjem. Projekt vključuje vzpostavitev podatkovne zbirke o zakonitem prevozu orožja, izboljšanje orodja za identifikacijo SALW, zagotavljanje specializirane opreme za nadzor meja in krepitev medinstitucionalnega sodelovanja. Poleg tega je cilj podprojekta zagotoviti specializirano usposabljanje o uporabi standardnih operativnih postopkov in specializirane opreme za odkrivanje za policijo v Bosni in Hercegovini.

— Večstranski skrbniški sklad v okviru časovnega načrta za nadzor nad SALW na Zahodnem Balkanu je ključni mehanizem financiranja, ki podpira izvajanje časovnega načrta. Skrbniški sklad sta marca 2019 vzpostavila UNDP in UNODC kot sodelujoči organizaciji ZN, skupaj z uradom navedenega sklada, da bi prispevala k usklajenemu pristopu donatorjev financiranja, pri izvajanju časovnega načrta ter zagotovila celovit sistem upravljanja tveganja, ki temelji na rezultatih. Skrbniški sklad tesno sodeluje z Nemčijo in Francijo, ki sta pobudnici časovnega načrta, pridružili pa so se jima Združeno kraljestvo, Švedska, Norveška in Nizozemska. Zaradi velikodušnosti in zavezanosti teh donatorjev je skrbniški sklad mobiliziral prispevke, ki presegajo 22,2 milijona USD. UNDP SEESAC deluje kot sekretariat skrbniškega sklada in je odgovoren za splošno usklajevanje in spremljanje skrbniškega sklada ter mu zagotavlja tehnično, upravljavsko, načrtovalno in programsko podporo. Skrbniški sklad je do septembra 2022 podprl 11 projektov, ki so jih izvedle sodelujoče organizacije ZN, v pripravi pa so še trije projekti. — UNDP v Albaniji izvaja projekt, katerega cilj je okrepiti nacionalne institucije in sisteme ter izboljšati sodelovanje in usklajevanje med ustreznimi institucijami in prizadetimi skupnostmi za uspešen in učinkovit odziv na grožnje v zvezi s SALW/strelnim orožjem. [Naslov: Krepitev nadzora, upravljanja in odnosa v družbi do SALW v Albaniji] — V BiH: — UNDP in globalni program za strelno orožje UNODC skupaj podpirata organ za posredno obdavčenje/carinski organ Bosne in Hercegovine pri boljšem odkrivanju nedovoljene trgovine SALW ter odzivanju nanjo. Poleg organa za posredno obdavčenje ima od izvajanja projekta koristi več drugih ustanov BiH, vključno z mejno policijo BiH, Ministrstvom za zunanjo trgovino in gospodarske odnose ter tremi poštnimi agencijami. [Naslov: Ustavitev nezakonite trgovine in prometa z orožjem (HALT) v Bosni in Hercegovini] — Nujni ukrep UNDP na področju uničevanja streliva EXPLODE+ je zasnovan kot večnamenska projektna platforma, ki omogoča večstranski pristop k posredovanju na področju zmanjševanja zalog streliva in upravljanja življenjskega cikla v podporo prizadevanjem Ministrstva za obrambo in oborožene sile Bosne in Hercegovine, vključno z dejavnostmi, povezanimi z odstranjevanjem nevarnega ali odvečnega streliva, razvojem zmogljivosti ter posodobitvami infrastrukture za strelivo in skladišča orožja. — Cilj projekta UNDP PILLAR [Preprečevanje in zmanjševanje nedovoljenega orožja v Bosni in Hercegovini] je izvajati celovit odziv za ozaveščanje prebivalstva o nevarnostih nezakonitega posedovanja strelnega orožja in za izobraževanje o tem, kako prepoznati posamezne in kolektivne grožnje varnosti. Poleg tega je cilj projekta prispevati k spremembi obnašanja in celovitemu razumevanju groženj, ki jih SALW predstavlja v družinah, skupnosti in širši družbi. — UNDP je na Kosovu do junija 2022 izvajal projekt za podporo kosovski policiji pri krepitvi njenih zmogljivosti za boljše odkrivanje in učinkovitejšo zaplembo strelnega orožja, sestavnih delov in streliva ter izboljšanju kakovosti preiskav. [Naslov: Podpora kriminalistični policiji (CPIAT) za boj proti nedovoljeni trgovini z orožjem na Kosovu*] — V Črni gori je cilj projekta UNDP izboljšati zmogljivosti policijske uprave Črne gore v celotnem preiskovalnem ciklu in zlasti pospešiti verigo hrambe. Natančneje se bodo s projektom povečale strokovna usposobljenost, profesionalnost, točnost in natančnost forenzičnega centra, laboratorija za požige in eksploziva ter kemijskega laboratorija, in sicer s podpiranjem razvoja standardnih operativnih postopkov, zagotavljanjem specializirane opreme za preiskovalne enote na kraju kaznivega dejanja in usposabljanjem. — V Srbiji: — UNDP izvaja projekt za nadaljnje izboljšanje zmogljivosti ministrstva za notranje zadeve Republike Srbije v celotnem preiskovalnem ciklu v zvezi s trgovino s strelnim orožjem in kriminaliteto na področju strelnega orožja, in sicer od kraja kaznivega dejanja in balističnega pregleda, do celotne verige hrambe, s čimer se izboljšujejo preiskave, ki vodijo do rednih obsodb. Projekt dopolnjuje rezultate prejšnje faze, izvedene zunaj okvira večstranskega skrbniškega sklada. [Naslov: Krepitev zmogljivosti ministrstva za notranje zadeve na področju nadzora nad SALW (faza II)] — UNDP je septembra 2022 začel še en projekt, v okviru katerega nadgrajuje prejšnji projekt in si prizadeva za oblikovanje celovitega pristopa h krepitvi vloge zdravstvenega sistema pri preprečevanju neustrezne uporabe strelnega orožja za nasilje v družini in samomore. [Naslov: Zmanjšanje tveganja – povečanje varnosti II] — UNDP želi v okviru čezmejnega projekta Kosovo-Severna Makedonija izboljšati zmogljivosti organov v obeh jurisdikcijah, da bi z vrsto tesno usklajenih dejavnosti, kot so skupna usposabljanja ter izmenjava izkušenj in obveščevalnih podatkov, skupne preiskovalne skupine, podpora skupnim policijskim patruljam na meji, skupna analiza in razvoj profilov težav in tveganj, izmenjava informacij in skupni ukrepi v boju proti trgovini s predelanim orožjem, ustvarili skupnosti, ki so odpornejše na nasilje, ter spodbujali integriran institucionalni pristop k obravnavanju groženj, povezanih s strelnim orožjem. Projektne dejavnosti nadgrajujejo in dopolnjujejo tekoče projekte v zvezi s SALW na Kosovu in v Severni Makedoniji, da bi dosegli sinergije, razvili najboljše prakse ter omogočili bolj usklajene in v rezultate usmerjene preiskave. [Naslov: Čezmejni integrirani institucionalni pristop k boju proti IAT in SALW] — Na regionalni ravni: — Globalni program za strelno orožje UNODC podpira organe Zahodnega Balkana pri kazenskopravnem odzivu na trgovino z orožjem ter usklajevanju zadevnega kazenskega prava in kazenskega postopkovnega prava z določbami Protokola ZN o strelnem orožju. [Naslov: Odziv kazenskega pravosodja na trgovino z orožjem] — Cilj projekta, ki ga izvaja Globalni program za strelno orožje UNODC v partnerstvu z Interpolom, je zagotoviti podporo jurisdikcijam Zahodnega Balkana pri zbiranju in analizi podatkov s področja kazenskega pravosodja ter olajšati in okrepiti sodelovanje in izmenjavo informacij med strokovnjaki v kazenskem pravosodju, s čimer se podpira odkrivanje nedovoljene trgovine s strelnim orožjem. [Naslov: Podpora večjemu mednarodnemu sodelovanju v kazenskih zadevah] — na regionalni ravni z regionalno platformo za reformo varnostnega sektorja (RSSRP), ki je splošno sprejet vir, ki se na tehnični ravni po vsem svetu hitro in učinkovito ter v skladu s povpraševanjem odziva na potrebe s področja pravne države; RSSRP z mehanizmom hitre napotitve na podlagi edinstvene mreže varnostnih strokovnjakov SEESAC z izkušnjami na področju reforme varnostnega sektorja zagotavlja prilagojeno pomoč s posebnim poudarkom na nadzoru nad SALW ter vključevanju načela enakosti spolov v varnostno politiko.

SEESAC se redno povezuje z OVSE, Natom, Europolom, Interpolom, Frontexom in EMPACT ter z drugimi zadevnimi akterji zaradi dopolnjevanja ukrepov, časovnic ukrepanja in stroškovne učinkovitosti pri uporabi sredstev.

3. Opis projekta

Nova faza projekta SEESAC bo temeljila na dosežkih na podlagi Sklepa 2013/730/SZVP, Sklepa (SZVP) 2016/2356 in Sklepa (SZVP) 2018/1788 ter ob dopolnjevanju s Sklepom (SZVP) 2019/2111 in IPA/2021/425–027 „Podpora za okrepitev boja proti nezakonitemu posedovanju in neustrezni uporabi osebnega in lahkega orožja (SALW) ter trgovini z njim v okviru projekta za Zahodni Balkan“, ki ga izvaja SEESAC.

Poudarek bo na treh glavnih področjih, pri čemer bo ohranjen celosten pristop k obravnavi grožnje, ki jo v regiji predstavlja SALW. Zadevna tri področja se nanašajo na strateško raven/raven politike in operativne vidike ter tako neposredno prispevajo k nadzoru nad osebnim in lahkim orožjem na vseh ravneh s poudarkom na usklajevanju regionalnega pristopa in spremljanju izvajanja časovnega načrta, krepitvi izmenjave znanja in informacij med regijami ter krepitvi zmogljivosti organov kazenskega pregona v Moldaviji in Ukrajini za preprečevanje nezakonitega posedovanja, neustrezne uporabe in trgovine, pa tudi na Zahodnem Balkanu, predvsem v balističnih laboratorijih in carini v skladu z načelom integriranega upravljanja meja.

Rezultati projekta bodo zlasti naslednji:

— usklajeno izvajanje in spremljanje izvajanja časovnega načrta za trajno rešitev problema nedovoljenega posedovanja in neustrezne uporabe SALW/strelnega orožja in pripadajočega streliva ter trgovine z njimi na Zahodnem Balkanu,

— okrepljeno medregionalno sodelovanje ter izmenjava znanja in informacij o nadzoru nad orožjem;

— okrepljene zmogljivosti organov kazenskega pregona Moldavije in Ukrajine za preprečevanje/zatiranje nedovoljene trgovine s strelnim orožjem in njegovega posedovanja;

— okrepljene zmogljivosti organov kazenskega pregona, zlasti balističnih laboratorijev in carinskih služb Zahodnega Balkana, za preprečevanje in zatiranje nedovoljene trgovine s strelnim orožjem in njegovega posedovanja.

S strateškega vidika projekt izhaja iz edinstvenega pristopa SEESAC k spodbujanju zaupanja in sodelovanja v regiji kot predpogojev za konkretne in merljive korenite spremembe. Zlasti na regionalni ravni se je izkazalo, da so različni procesi sodelovanja, ki jih usklajuje SEESAC ter v katerih sodelujejo oblikovalci politike in strokovnjaki za operativna vprašanja, ključno prispevali k zagotavljanju konkurenčnega okolja, naklonjenega prenosu znanja, izmenjavi strokovnih izkušenj in izmenjavi informacij. To je pripomoglo ne le k okrepitvi zmogljivosti v regiji, temveč, kar je še pomembneje, tudi h gradnji zaupanja in vzpostavljanju neposrednega sodelovanja med institucijami in posameznimi strokovnjaki, kar je med drugim omogočilo pripravo in izvajanje časovnega načrta. V okviru projekta se bosta še naprej spodbujala regionalno sodelovanje in lokalno prevzemanje odgovornosti kot ključna elementa, ki omogočata merljive rezultate.

Projekt geografsko pokriva Zahodni Balkan, neposredni upravičenci projekta pa so Albanija, BiH, Kosovo, Črna gora, Srbija in Severna Makedonija. V okviru projekta naj bi tudi še naprej podpirali vzhodnoevropske države, med drugim Republiko Moldavijo in Ukrajino, ki se zaradi vojne v Ukrajini trenutno soočata z vse večjimi težavami pri nadzoru nad SALW. To bo mogoče zagotoviti s prenosom pridobljenega znanja in izkušenj ter najboljših praks, razvitih na Zahodnem Balkanu od leta 2001.

3.1. Usklajevanje izvajanja časovnega načrta za trajno rešitev problema nedovoljenega posedovanja in neustrezne uporabe SALW/strelnega orožja in pripadajočega streliva ter trgovine z njimi na Zahodnem Balkanu

Cilj

Zagotoviti učinkovito usklajevanje in spremljanje izvajanja časovnega načrta.

Opis

Navezujoč se na Sklep (SZVP) 2018/1788 bo s to komponento zagotovljeno nadaljnje usklajevanje in spremljanje izvajanja časovnega načrta. Partnerji iz Zahodnega Balkana so na vrhu Zahodnega Balkana v Londonu 9. julija 2018 ponovno potrdili skupno odločenost in okrepljeno zavezo, da s potrditvijo časovnega načrta preprečijo nedovoljeno posedovanje in neustrezno uporabo strelnega orožja ter trgovino s tem orožjem. Regionalni časovni načrt, ki je bil oblikovan v okviru temeljitega procesa posvetovanja in s podporo SEESAC, prispeva k obstoječim dejavnostim Unije za boj proti tej grožnji, zlasti k strategiji EU SALW, akcijskemu načrtu EU za boj proti nedovoljeni trgovini s strelnim orožjem za obdobje 2020–2025, ki vključuje časovni načrt za Zahodni Balkan, in delu v okviru EMPACT v regiji. Časovni načrt priča o soglasju, doseženem med vsemi deležniki v regiji o trenutnih izzivih, splošnih ciljih, ki naj bi jih dosegli, in časovnici sprejetih ukrepov. Zagotavlja celovito platformo za dosego splošno dogovorjenih ključnih kazalnikov uspešnosti na strateški, politični in operativni ravni.

V prvih treh letih izvajanja je bilo objavljenih vsaj sedem regionalnih opisnih poročil in poročil o ključnih kazalnikih uspešnosti, ki vsebujejo merljiv in posodobljen pregled napredka pri izvajanju časovnega načrta. Poleg tega so usklajevalni sestanki na lokalni in regionalni ravni, ki potekajo dvakrat letno, omogočili zgledno in usklajeno sodelovanje med organi, donatorji in izvajalskimi partnerji pri izvajanju prizadevanj in uporabi virov. S takim delom v okviru te komponente se bodo še naprej zagotavljali učinkovito usklajevanje izvajanja časovnega načrta na regionalni ravni, prilagojena podpora komisijam za SALW in zadevnim organom pri izvajanju njihovih akcijskih načrtov v okviru časovnega načrta, redno spremljanje in ocenjevanje napredka glede na skupaj dogovorjene ključne kazalnike uspešnosti, pa tudi boljše razumevanje napredka pri izvajanju časovnega načrta.

Konkretno, projekt predvideva usklajevanje in spremljanje izvajanja časovnega načrta z:

— zagotavljanjem strokovne in tehnične podpore za usklajevanje časovnega načrta, med drugim z regionalnimi usklajevalnimi sestanki za časovni načrt, s poudarkom na oceni napredka in izmenjavi informacij,

— zagotavljanjem strokovne in tehnične podpore za lokalne usklajevalne sestanke za časovni načrt, namenjene spremljanju izvajanja akcijskih načrtov partnerjev,

— pripravo polletnih poročil o spremljanju in ocenjevanju, v katerih so dokumentirani napredek, izzivi in potrebe pri izvajanju časovnega načrta na podlagi skupno dogovorjenih ključnih kazalnikov uspešnosti,

— končnim pregledom izvajanja časovnega načrta (2024), vključno s podporo, potrebno za revizijo načrta,

— dejavnostmi za ozaveščanje in prepoznavnost (vključno z vzdrževanjem spletne platforme, sodelovanjem deležnikov in ozaveščanjem).

Kazalniki rezultatov/izvajanja projekta:

— organizacija največ šestih regionalnih usklajevalnih sestankov za časovni načrt,

— omogočanje ocenjevanja napredka, izmenjave informacij, prenosa znanja in standardizacije,

— organizacija lokalnih usklajevalnih sestankov (skupaj največ 36),

— priprava polletnih poročil o spremljanju na regionalni ravni (največ šest),

— končni pregled časovnega načrta,

— vzdrževanje spletne platforme za zagotovitev ustreznega ozaveščanja in prepoznavnosti časovnega načrta.

3.2. Prispevek k boljšemu medregionalnemu sodelovanju ter izmenjavi znanja in informacij o nadzoru nad osebnim in lahkim orožjem

Cilj

Ta komponenta bo olajšala medregionalno izmenjavo informacij, izmenjavo znanja, uporabo dobrih praks in pridobljenih izkušenj z zagotavljanjem tehničnih nasvetov, srečanj, delavnic in študijskih obiskov.

Opis

Jugovzhodna Evropa v zadnjih dveh desetletjih uporablja celovit regionalni pristop k nadzoru nad SALW, kar zajema vsa funkcionalna področja zadevnega nadzora: od razvoja institucionalnega, pravnega in političnega okvira, ki temelji na celovitih in inovativnih prizadevanjih za zbiranje podatkov, krepitve fizične zaščite in upravljanja zalog SALW in streliva, boljšega označevanja, vodenja evidenc in sledenja SALW, tudi z izboljšanimi zmogljivostmi za odkrivanje in preiskovanje, do dejavnosti ozaveščanja in vključevanju vidika spola v nadzor nad SALW. Regija je bila zato vodilna na področju inovativnih rešitev za nadzor nad SALW, ki so spodbudile ukrepe in ki so jih posnemali v drugih delih sveta.

Regionalni standardi in smernice SEESAC na področju mikrorazoroževanja, razviti leta 2006, da bi standardizirali postopke, prakse in norme za nadzor nad SALW na operativni ravni, so vplivali na razvoj mednarodnih standardov za nadzor nad osebnim orožjem, ki so bili pozneje preneseni v modularno zbirko za izvajanje nadzora nad osebnim orožjem (MOSAIC). Poleg tega so številni deležniki poudarili, da je časovni načrt za trajno rešitev problema nedovoljenega posedovanja in neustrezne uporabe SALW/strelnega orožja in pripadajočega streliva ter trgovine z njimi na Zahodnem Balkanu eno najuspešnejših regionalnih prizadevanj za nadzor nad SALW na svetovni ravni. Generalni sekretar ZN ga je v svojem poročilu Varnostnemu svetu iz leta 2021 opisal kot pozitiven primer, saj so „regionalna prizadevanja še vedno ključna“, pri čemer je pozval k pripravi in nadaljnjemu razvoju časovnih načrtov.

Časovni načrt so skupaj z mehanizmom za usklajevanje in spremljanje prevzeli na Karibih, vključen pa je bil tudi v akcijski načrt EU za boj proti trgovini s strelnim orožjem za obdobje 2020–2025. Poleg tega tudi EU prevzema platformo SEESAC za spremljanje oboroženega nasilja, tj. inovativni spletni podatkovni platformi, ki zagotavlja podrobne informacije in vizualizacijo podatkov o incidentih s strelnim orožjem v jugovzhodni Evropi.

Jugovzhodna Evropa obenem utira pot praktičnemu vključevanju vidika spola v nadzor nad SALW. SEESAC je izkušnje, pridobljene pri vključevanju načela enakosti spolov v nadzor nad SALW ter izvajanju agende za ženske, mir in varnost, med drugim predstavil na več regionalnih in podregionalnih delavnicah v Afriki in Aziji, na Karibih, v Latinski Ameriki in Pacifiku (2).

Z napredkom, doseženem pri operacionalizaciji kontaktnih točk za strelno orožje v jugovzhodni Evropi, se na skupnih sestankih redno seznanjajo zadevne kontaktne točke iz vseh držav članic EU.

Večina teh novih praks je bila razvita in se je začela uporabljati v okviru izvajanja sklepov Sveta EU v podporo prizadevanjem SEESAC za razorožitev in nadzor nad oborožitvijo v jugovzhodni Evropi v zadnjih dveh desetletjih. Ta komponenta bo dodatno olajšala izmenjavo informacij, izmenjavo znanja, uporabo dobrih praks in pridobljenih izkušenj med regijami.

To bo doseženo z:

— zagotavljanjem tehnične podpore in svetovanjem

— organizacijo sestankov, delavnic, študijskih obiskov

Kazalniki rezultatov/izvajanja projekta:

— zagotovljena tehnična in svetovalna podpora

— organizirani sestanki, delavnice ali študijski obiski

3.3. Razvoj zmogljivosti organov kazenskega pregona Moldavije in Ukrajine za zatiranje nedovoljene trgovine s strelnim orožjem in njegovega posedovanja

Cilj

Zmanjšanje nevarnosti nedovoljene trgovine s strelnim orožjem s krepitvijo zmogljivosti organov kazenskega pregona, vključno z mejno policijo, z zagotavljanjem svetovanja in tehnične podpore na podlagi ugotovljenih potreb.

Opis

Ta komponenta temelji na uspešnem pristopu vključevanja organov Republike Moldavije in Ukrajine v procese regionalnega sodelovanja, ki jih spodbuja SEESAC v jugovzhodni Evropi, in v predhodne ali tekoče ciljno usmerjene ukrepe za nadzor nad SALW, ki se podpirajo v Republiki Moldaviji. Slednji vključujejo ukrepe za fizično varovanje in upravljanje zalog, vključno z uničenjem SALW ter varnostnimi posodobitvami skladišč orožja in streliva, pa tudi prostorov z dokazi. Zagotovljena je bila tudi podpora za označevanje, vodenje evidenc in sledenje; nabavljena je bila naprava za označevanje, organizirano je bilo usposabljanje za njeno uporabo, zagotovljena pa je bila tudi podpora za vzpostavitev sistema registra orožja. SEESAC je zagotovil tudi začetno tehnično podporo in svetovanje pri vzpostavitvi kontaktne točke za strelno orožje. Hkrati so bile podprte dejavnosti ozaveščanja o nevarnostih neustrezne uporabe in nedovoljenega posedovanja strelnega orožja. Zagotovljena je bila tudi podpora za ustanovitev nacionalne komisije za SALW; podprto je bilo zbiranje podatkov za boljše razumevanje vrzeli v nadzoru nad SALW, na podlagi česar je bila objavljena raziskava o SALW za Republiko Moldavijo, medtem ko se prek platforme za spremljanje oboroženega nasilja zagotavlja najnovejši vpogled v incidente v zvezi s strelnim orožjem. Predstavniki moldavskih in ukrajinskih institucij se redno udeležujejo sestankov komisij za SALW ter ustreznih institucij v jugovzhodni in vzhodni Evropi, pa tudi sestankov mreže strokovnjakov jugovzhodne Evrope za strelno orožje, tako da imajo možnost izmenjave informacij in regionalne izmenjave znanja na strateški in operativni ravni. Koristi so imeli tudi od dejavnosti za krepitev zmogljivosti, kot so dejavnosti za usklajevanje zakonodaje s pravnim redom EU, spletne preiskave in boj proti trgovini z orožjem na temnem omrežju.

Ta komponenta neposredno temelji na izvajanju Sklepa 2018/1788 in bo dodatno okrepila zmogljivosti institucij v Republiki Moldaviji in Ukrajini za boj proti trgovini s strelnim orožjem, strelivom in eksplozivi. Pomoč bo usmerjena predvsem na razvoj standardnih operativnih postopkov, potrebnih za boljše odkrivanje in preiskovanje, zagotavljanje opreme in usposabljanje. Pomoč bo temeljila na podrobni oceni potreb, opravljeni na podlagi metodologije, ki jo je razvil SEESAC in se že uporablja na Zahodnem Balkanu, pri čemer bodo analizirani pravni okviri in okviri politike, obstoječi postopki in oprema ter institucionalne in upravne zmogljivosti. Trenutno poteka ocenjevanje potreb kriminalistične policije v Moldaviji (3). Ta projekt predvideva zagotovitev podpore Moldaviji v skladu z ugotovitvami iz ocene potreb ter izvedbo ocene potreb za Ukrajino in zagotovitev podpore v skladu z ugotovitvami iz ocene (4).

Predlagane dejavnosti bodo dopolnjevale tekoče ukrepe, ki jih Unija podpira v jugovzhodni Evropi, zlasti tiste, ki jih izvajajo Organizacija za varnostno sodelovanje v Evropi, Europol, Frontex in Interpol, ter operativne akcijske načrte platforme EMPACT za strelno orožje, ob tesnem usklajevanju z njimi. Poleg tega bodo dejavnosti v okviru te komponente prispevale k izvajanju strategije EU zoper nedovoljeno strelno orožje, osebno in lahko orožje ter pripadajoče strelivo ter akcijskega načrta EU za boj proti nedovoljeni trgovini s strelnim orožjem za obdobje 2020–2025.

To bo doseženo z:

— oceno potreb glede zmogljivosti za boj proti nedovoljeni trgovini z orožjem v Ukrajini

— zagotavljanjem svetovanja, opreme in usposabljanja za institucije v Moldaviji in Ukrajini v skladu z ugotovitvami iz ocen potreb.

Kazalniki rezultatov/izvajanja projekta:

— opravljena ocena potreb organov kazenskega pregona v Ukrajini v boju proti nedovoljeni trgovini z orožjem;

— razviti ustrezni standardni operativni postopki;

— naročena oprema za preprečevanje trgovine z orožjem;

— organizirano usposabljanje.

3.4. Razvoj zmogljivosti služb kazenskega pregona, vključno z balističnimi laboratoriji in carinskimi službami Zahodnega Balkana, za zatiranje nedovoljene trgovine s strelnim orožjem in njegovega posedovanja

Cilj

Zmanjšati grožnjo nedovoljene trgovine s strelnim orožjem z izboljšanjem zmogljivosti balističnih laboratorijev in opredelitvijo potreb carinskih služb v okviru integriranega upravljanja meja.

Opis

V skladu s priporočili iz ocen potreb kriminalistične policije na Zahodnem Balkanu, izvedenih na podlagi Sklepa (SZVP) 2018/1778, in glede na omejeno podporo za balistične laboratorije v kontekstu vzpostavitve kontaktnih točk za strelno orožje v skladu s sklepoma (SZVP) 2016/2356 in 2018/1778 ter za dopolnitev pomoči, ki se zagotavlja izbranim balističnim laboratorijem v okviru projektov, ki jih izvaja UNDP (5), bo zagotovljena ciljno usmerjena podpora za razvoj zmogljivosti balističnih laboratorijev. Balistični laboratoriji imajo ključno vlogo pri analizi dokazov, povezanih z nezakonitim posedovanjem in neustrezno uporabo SALW ter trgovino z njim. Ta komponenta bo prispevala k standardizaciji praks v regiji in zagotovila podlago za učinkovitejše razsojanje v kazenskih zadevah, povezanih z nezakonitim posedovanjem in neustrezno uporabo SALW ter trgovino z njim.

Na podlagi razprav v okviru mreže strokovnjakov jugovzhodne Evrope za strelno orožje, v kateri carinski uradniki iz vse jugovzhodne Evrope redno sodelujejo s preiskovalci, balističnimi strokovnjaki, uradniki mejne policije in tožilci, in njihove redne udeležbe na regionalnih sestankih o mejah, ki jih letno organizira SEESAC, ter rezultatov in priporočil iz ocene potreb glede zmogljivostih služb mejne policije na Zahodnem Balkanu in v skladu s standardi EU o integriranem upravljanju meja, sprejetih v strategijah integriranega upravljanja meja v jurisdikcijah Zahodnega Balkana, se je pokazala potreba, ki so ji sledili konkretne prošnje več carinskih organov Zahodnega Balkana, da se jih vključi v dejavnosti, povezane z nadzorom meja kot ključnim elementom boja proti nedovoljeni trgovini s strelnim orožjem. Carinski organi v večini jurisdikcij, razen da so sodelovali v regionalnih procesih, niso bili vključeni v dejavnosti razvoja zmogljivosti, povezane z odkrivanjem strelnega orožja, bistvenih sestavnih delov, streliva in eksplozivov na mejnih prehodih. Ključnega pomena je, da se mejni policijski in carinski organi skupaj in usklajeno odzivajo na vse kriminalne dejavnosti, povezane z nedovoljeno trgovino s strelnim orožjem. Zato je bil podoben pristop predviden za carinske organe na podlagi najboljših praks, ki so že bile uporabljene ali se trenutno uporabljajo za mejno in kazensko policijo v skladu s sklepoma 2018/1788 in 2019/2111.

To bo doseženo s:

— podpiranjem razvoja zmogljivosti balističnih laboratorijev

— oceno potreb glede zmogljivosti carinskih organov za boj proti trgovini s strelnim orožjem.

Kazalniki rezultatov/izvajanja projekta:

— zagotovljena oprema in usposabljanje za balistične laboratorije

— izvedena ocena potreb.

4. Upravičenci

Neposredne upravičenke projekta bodo institucije, pristojne za nadzor nad SALW na Zahodnem Balkanu. Organi, pristojni za notranje zadeve, policijske službe, mejne straže in carinski organi Republike Albanije, BiH, Kosova, Črne gore, Srbije, Severne Makedonije, Republike Moldavije in Ukrajine bodo imeli možnost podpore v obliki svetovanja, usklajevanja in spremljanja oziroma razvoja zmogljivosti, razvijanja znanja, boljših postopkov in stroškovno učinkovite specializirane opreme, potrebne za politični, operativni in tehnični napredek na področju nadzora nad SALW. Predlagane dejavnosti so popolnoma v skladu s časovnim načrtom in prednostnimi nalogami partnerjev na področju nadzora nad SALW.

Posredne koristi od projekta bo imelo tudi splošno prebivalstvo Zahodnega Balkana, vzhodne Evrope in Unije, ki je izpostavljeno tveganju zaradi splošnega širjenja SALW.

5. Prepoznavnost Unije

SEESAC bo sprejel vse ustrezne ukrepe, da javnost seznani, da je zadevno dejavnost financirala Unija. Ti ukrepi se bodo izvajali v skladu s priročnikom Komisije o komunikaciji in prepoznavnosti v okviru zunanjega delovanja Evropske unije. SEESAC bo tako zagotovil prepoznavnost prispevka Unije z ustreznim trženjem in oglaševanjem, pri čemer bo izpostavljena vloga Unije in zagotovljena preglednost njenih ukrepov ter informiranje o razlogih za sklep, podpori Unije sklepu in rezultatih tovrstne podpore. Na gradivu, pripravljenem v okviru projekta, bo na vidnem mestu prikazana zastava Evropske unije v skladu s smernicami Unije za ustrezno uporabo in prikaz zastave.

Načrtovane dejavnosti so zelo različnega obsega in narave, zato se bodo uporabila različna promocijska orodja, med drugim tradicionalni mediji, spletišča, družbeni mediji ter informacijsko in promocijsko gradivo, vključno z infografikami, brošurami, glasili, sporočili za javnost in drugim, kakor bo primerno. Objave, javni dogodki, kampanje, oprema in gradbena dela, izvedeni v okviru projekta, bodo ustrezno označeni. Da bi z ozaveščanjem različnih nacionalnih vlad in javnosti, mednarodne skupnosti, lokalnih in mednarodnih medijev dosegli še večji učinek, bo vsaka ciljna skupina projekta nagovorjena v ustreznem jeziku. Posebna pozornost bo namenjena novim medijem in spletni prisotnosti.

6. Trajanje

Na podlagi izkušenj pri izvajanju sklepov 2002/842/SZVP, 2010/179/SZVP, 2013/730/SZVP, 2016/2356/SZVP in 2018/1788/SZVP ter ob upoštevanju regionalne razsežnosti projekta, števila upravičencev, pa tudi števila in kompleksnosti načrtovanih dejavnosti, je časovni okvir za izvedbo določen na 36 mesecev.

7. Splošna struktura

Za tehnično izvedbo tega ukrepa je pristojen UNDP, ki deluje v imenu SEESAC, regionalne pobude, ki deluje pod mandatom UNDP in Sveta za regionalno sodelovanje. SEESAC kot izvršna veja v okviru regionalnega načrta za izvajanje na področju boja proti širjenju SALW deluje kot kontaktna točka za vse dejavnosti, povezane s SALW v regiji jugovzhodne Evrope, vključno z olajševanjem usklajevanja izvajanja regionalnega časovnega načrta.

UNDP, ki deluje v imenu SEESAC, bo v celoti odgovoren za izvajanje dejavnosti projekta in tudi za izvedbo projekta. Projekt bo trajal tri leta (36 mesecev).

8. Partnerji

SEESAC bo neposredno izvajal ukrep v tesnem sodelovanju s komisijami za SALW ter organi, pristojnimi za notranje zadeve Albanije, BiH, Kosova, Črne gore, Srbije, Severne Makedonije in Republike Moldavije ter zadevnimi institucijami v Ukrajini. Pri tem bodo tesno sodelovale tudi druge institucije skladno z določenim celostnim pristopom k nadzoru nad SALW, ki vključuje več deležnikov.

9. Poročanje

Opisno in finančno poročanje bo pokrivalo celoten ukrep, opisan v zadevnem posebnem sporazumu o prispevku in pripadajočem proračunu, ne glede na to, ali ukrep v celoti financira ali sofinancira Komisija.

Vsako četrtletje se predloži opisno poročilo o napredku, da se zabeleži in spremlja napredek pri doseganju ključnih rezultatov.

(1) Usmerjevalna skupina za izvajanje regionalnega izvedbenega načrta na področju boja proti širjenju SALW za jugovzhodno Evropo.

(2) SEESAC podpira izvajanje projekta UNODA za podporo politikam, programom in ukrepom, ki vključujejo vidik spola, v boju proti trgovini z osebnim orožjem in njegovi neustrezni uporabi, v skladu z agendo za ženske, mir in varnost, s katerim se izvaja Sklep Sveta (SZVP) 2018/2011 z dne 17. decembra 2018.

(3) Te ocene so bile izvedene v okviru izvajanja Sklepa Sveta 2018/1788.

(4) Ocena zmogljivosti za boj proti nedovoljeni trgovini z orožjem za Ukrajino, načrtovana v skladu s Sklepom Sveta 2018/1788, ni bila izvedena.

(5) Projekti, ki jih financira večstranski skrbniški sklad za Zahodni Balkan.